«Кыргыз Республикасынын Статистика боюнча кеңеши жөнүндө»

Кыргыз Республикасынын Президентинин Жарлыгынын долбооруна

НЕГИЗДЕМЕ-МААЛЫМКАТ

**1. Максаты жана маселелери**

Кыргыз Республикасынын Статистика боюнча кеңеши жөнүндө Жобосунун долбоору "Расмий статистика жөнүндө" Кыргыз Республикасынын Мыйзамына ылайык даярдалды.

Кыргыз Республикасынын Президентинин Жарлыгынын ушул долбоорунун максаты расмий статистиканы жүргүзүүчүлөр үчүн стратегиялык мүнөздөгү сунуштарды иштеп чыгуу боюнча функцияларды жүргүзүүчү консультативдик кеңешүүчү орган болуп саналуучу, Кыргыз Республикасынын Статистика боюнча кеңешинин (мындан ары - Кеңеш) ишмердигинин жана түзүүнүн максаттарын, уюштуруучулук жана укуктук негиздерин аныктоо болуп саналат.

**2. Баяндоо бөлүгү**

2020-жылдын июлунда "Расмий статистика жөнүндө" Кыргыз Республикасынын Мыйзамы (мындан ары - Мыйзам) күчүнө кирет, ал өлкөнүн улуттук статистика органдарынын натыйжалуу иштешин, жогорку сапаттагы расмий статистикалык маалыматтарды жүргүзүүнү жана калктын расмий статистикага болгон ишенимин бекемдөөнү камсыз кылуу үчүн расмий статистика жаатында БУУнун негиз болуучу принциптерине толук ылайык келтирүү менен статистика жөнүндө Кыргыз Республикасынын мыйзамдарын өркүндөтүүгө багытталган.

Расмий статистиканы жүргүзүүчүлөр үчүн стратегиялык мүнөздөгү сунуштарды иштеп чыгуу процессине жарандык коомчулукту тартуу максатында, Мыйзамдын 10-беренесине ылайык, Кыргыз Республикасынын Статистика боюнча кеңеши түзүлөт.

Кыргыз Республикасынын Статистика боюнча кеңеши жөнүндө Жобосу жана курамы Кыргыз Республикасынын Президенти тарабынан бекитилет.

Кеңеш стратегиялык артыкчылыктарга жана пайдалануучулардын муктаждыктарын эске алуу менен статистикалык ишмердиктин актуалдуулугуна болгон пикирлерди (сунуштамаларды) берүү үчүн колдонуучуларды же колдонуучулар коомун билдирет. Бул пикирлер Улуттук статистика комитетине жана расмий статистиканын башка жүргүзүүчүлөрүнө жолдонгон.

Ушул ой-пикирлердин канчалык деңгээлде эске алынарын чечүү укугу, Мыйзамга ылайык, Улуттук статистика комитетинде жана башка расмий статистиканын жүргүзүүчүлөрүндө калат.

Кеңештин негизги милдеттери болуп статистикалык программалардын (орто мөөнөттүү жана ар жылдык) долбоорлорун талкуулоо жана алардын аткарылышы жөнүндө отчеттору саналат. Мыйзамга ылайык, статистикалык программалар улуттук статистика тутумунун ишмердигин натыйжалуу стратегиялык жана оперативдүү башкаруунун жана координациялоонун негизги куралдары болуп саналат.

Кеңештин ролу, расмий статистиканын релеванттуулугун (шайкештик деңгээлин) жогорулатуудан жана улуттук статистика тутумунун ачык-айкындык жана отчеттуулук принциптерин жайылтуудан турат. Ушул функцияларды аткаруу максатында Кеңеш, статистикалык маалыматтардын сапатына жана статистиканын айрым тармактарына, ишкердик багыттарына же түзүмдүк бөлүмдөрүнө карата улуттук статистика тутумунун алкагында алардын расмий статистиканын принциптерине шайкеш келүүсүнө көз карандысыз тышкы баалоололорду жүргүзүүгө демилге көтөрө алат. Ошол эле учурда, Кеңештин сунуштамалары жана Кеңеш тарабынан берилген баалоолордун жыйынтыктары расмий жарыяланууга тийиш.

Мыйзамга ылайык, Кеңештин курамына колдонуучулардын ар кандай категориялары - мамлекеттик бийлик органдары, бизнес-коомчулугу, жалпы маалымат каражаттары, билим берүү жана илимий-изилдөө мекемелери, өкмөттүк эмес сектор жана жарандык коом кириши керек.

Статистика боюнча кеңештин ролу, жалпысынан, расмий статистиканын актуалдуулугун жогорулатуудан жана улуттук статистика тутумунун ачык-айкындык жана отчеттуулук принциптерин алдыга жылдыруудан турат.

Улуттук статистика комитети өзүнүн кызматкерлерин жана имарат жайларын камсыздоо менен Кеңештин катчылыгынын функцияларын аткарат.

**3. Мүмкүн боло турган социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Кыргыз Республикасынын Президентинин Жарлыгынын ушул долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык жана башка кесепеттерди алып келбейт.

**4. Коомдук талкуулоонун жыйынтыктары тууралуу маалымат**

"Ченемдик укуктук актылар жөнүндө" Мыйзамдын 22-беренесине ылайык, Кыргыз Республикасынын Президентинин Жарлыгынын ушул долбоору Кыргыз Республикасынын Улутстаткомунун сайтына коомчулуктун талкуулоосу үчүн жайгаштырылды.

**5. Долбоордун мыйзамга шайкештигин талдоо**

Кыргыз Республикасынын Президентинин Жарлыгынын берилген долбоору колдонуудагы мыйзамдардын ченемдерине, ошондой эле белгиленген тартипте күчүнө кирген, Кыргыз Республикасы анын катышуучусу болгон эл аралык келишимдерге карама-каршы келбейт.

**6. Каржылоо зарылдыгы тууралуу маалымат**

Кыргыз Республикасынын Президентинин ушул Жарлыгын кабыл алуу республикалык бюджеттен кошумча финансылык чыгымдарды алып келбейт.

**7. Туруктуу таасирин талдоо тууралуу маалымат**

Кыргыз Республикасынын Президентинин Жарлыгынын берилген долбоору ишкердик ишти жөнгө салууга багытталбагандыктан, жөнгө салуучу таасирин талдоону талап кылбайт.

Жогоруда баяндалгандарды эске алуу менен Улутстатком «Кыргыз Республикасынын Статистика боюнча кеңеши жөнүндө» Кыргыз Республикасынын Президентинин Жарлыгынын долбоорун кароого жана макулдашууга жөнөтөт.

**Кыргыз Республикасынын**

**Улуттук статистика комитетинин**

**Төрагасынын Биринчи орун басары Н. А. Чуйков**